
Tanulásban akadályozott tanulók elemi kombinatív képességének vizsgálata

Kulcsszavak: kombinatív gondolkodás; elsajátítási szint; DIFER; manipulatív teszt; fogalmi teszt
A tanulásban akadályozottak képességeinek fejlődéséről viszonylag kevés kutatási eredményt ismerünk. Ez a vizsgálat a gondolkodás képességei közül az elemi kombinatív képesség felmérésére irányult, két absztrakciós szinten (manipulatív és fogalmi).
A vizsgálat célja (1) egy, az elemi kombinatív képesség fogalmi szintjének mérésére alkalmas teszt elkészítése és kipróbálása; (2) a középiskolába lépés előtt álló tanulásban akadályozott tanulók manipulatív és fogalmi kombinatív képességének felmérése; (3) az eredmények összehasonlítása a többségi gyermekekre, tanulókra vonatkozó mérési eredményekkel.
A manipulatív szint felmérésére a DIFER programcsomag tesztje szolgált, a fogalmi szint felmérésére pedig egy, a DIFER tesztre pontosan ráépülő, saját készítésű papír-ceruza teszt. A két teszt értékelése négy szempont szerint, teljesen egyező módon történt. Az eredmények alapján megállapítható a képesség begyakorlottságának szintje.
A tanulók összességében a manipulatív teszten jobban teljesítettek, mint a fogalmi teszten. Az alacsony mintaelemszám miatt (21 fő) szignifikáns különbséget nem lehetett igazolni.
A manipulatív teszt átlageredményét a többségi gyermekek, tanulók országos DIFER felmérésének sztenderdjével összevetve a vizsgálatban részt vevő tanulók elemi kombinatív képessége legalább öt évvel elmarad a többségi tanulókétól. A papír-ceruza teszt többségi tanulókkal történő felvétele lehetőséget ad a fogalmi szint fejlettségének összehasonlító vizsgálatára is.
A kutatás eredményei az alacsony mintaelemszám miatt nem általánosíthatók.
Ez az első olyan hazai felmérés, amely tanulásban akadályozott tanulók körében az elemi kombinatív képesség fejlettségét vizsgálja, két különböző absztrakciós szinten. Ezáltal a képesség aktuális fejlettségi szintje mellett a fejlődés mértékét is ki lehet mutatni. A tanulók megoldásainak részletes elemzése pedig feltárja a gondolkodás menetét.



